Sameinuðu þjóðirnar skora á Rússa að aðstoða Alþjóða sakamáladómstólinn við rannsókn á meintum stríðsglæpum í Úkraínu. Rússar segja það ógn við öryggi í Evrópu að vestræn ríki sendi úkraínska hernum vopn.
Antonio Guterres, aðalframkvæmdastjóri Sameinuðu þjóðanna, skorar á rússnesk stjórnvöld að vinna með Alþjóða sakamáladómstólnum við rannsókn á meintum stríðsglæpum í Úkraínu. Hann skoðaði í dag aðstæður í nokkrum bæjum í grennd við Kænugarð, höfuðborg Úkraínu, þar sem rússneskir hermenn eru sakaðir um að hafa tekið almenna borgara af lífi.
Antonio Guterres ræddi fyrr í þessari viku við ráðamenn í Moskvu um leiðir til að koma á vopnahléi í Úkraínu og hefja viðræður um frið. Viðræðurnar skiluðu engum árangri. Hann kom í gærkvöld til Kænugarðs og kannaði aðstæður í dag í bæjum í nágrenni borgarinnar, þar á meðal í Bucha og Borodyanka, þar sem rússneskir hermenn eru sakaðir um að hafa tekið fjölda almennra borgara af lífi. Í Borodyanka ræddi Guterres við fréttamenn. Hann sagði stríðið vera fáránlegt og af hinu illa. Það væri með öllu óviðunandi að heyja stríð á 21. öldinni.
Guterres kvaðst vera sleginn yfir því sem fyrir augu bar. Hann skoraði á rússnesk stjórnvöld að aðstoða Alþjóða sakamáladómstólinn við rannsókn á meintum stríðsglæpum í Úkraínu.
Talsmaður stjórnarinnar í Kreml sagði í dag að það stefndi öryggi í Evrópu í hættu að vestrænar þjóðir sendu úkraínuher vopn, þar á meðal þungavopn. Þetta eru talin vera viðbrögð við orðum Liz Truss, utanríkisráðherra Bretlands, sem hvatti stuðningsríki Úkraínu í gær til þess að framleiða meira af vopnum, þar á meðal skriðdrekum og flugvélum, til að aðstoða Úkraínuher í baráttunni við rússneska innrásarliðið.
Sameinuðu þjóðirnar skora á Rússa að aðstoða Alþjóða sakamáladómstólinn við rannsókn á meintum stríðsglæpum í Úkraínu. Rússar segja það ógn við öryggi í Evrópu að vestræn ríki sendi úkraínska hernum vopn.